এপি ধিলোঁর কনসার্টের পরই সম্পর্কে ইতি? তারা সুতারিয়ার সঙ্গে বিচ্ছেদের গুঞ্জন বীর পাহাড়িয়ার

ওয়েব ডেস্ক: মুম্বইয়ের (Mumbai) একটি কনসার্ট ঘিরেই এবার বলিউডে (Bollywood) নতুন গুঞ্জন। গায়ক এপি ধিলোঁর (AP Dhillon) সঙ্গে অভিনেত্রী তারা সুতারিয়ার (Tara Sutaria) ঘনিষ্ঠ মুহূর্ত প্রকাশ্যে আসার পরই নাকি সম্পর্কে ইতি টেনেছেন বীর পাহাড়িয়া (Veer Pahariya)। বলিউডের নবীন প্রজন্মের এই তারকাজুটির বিচ্ছেদের খবর ঘিরে জোর চর্চা শুরু হয়েছে ইন্ডাস্ট্রিতে।

সম্প্রতি এপি ধিলোঁর মুম্বই কনসার্ট থেকে ভাইরাল হয় একাধিক ছবি ও ভিডিও। সেখানে মঞ্চে গায়কের সঙ্গে তারা সুতারিয়ার ঘনিষ্ঠ আচরণ নজরে আসে। দর্শকাসনে উপস্থিত ছিলেন বীর পাহাড়িয়াও। ভাইরাল ভিডিওতে তাঁর অভিব্যক্তি ঘিরে শুরু হয় জল্পনা। নেটিজেনদের একাংশের দাবি, ওই মুহূর্তে স্পষ্টতই অস্বস্তিতে ছিলেন বীর।

আরও পড়ুন: ধোপে টিকল না সেন্সর জট! বিজয়ের শেষ ছবিকে ছাড়পত্র দিল হাইকোর্ট

ঘনিষ্ঠ সূত্রের দাবি, কনসার্টে প্রকাশ্যেই এপি ধিলোঁর সঙ্গে তারার ‘অতিরিক্ত মাখামাখি’ পছন্দ হয়নি বীর পাহাড়িয়ার। যদিও প্রথমে বিষয়টি ধামাচাপা দেওয়ার চেষ্টা করা হয়েছিল বলে শোনা যায়। কিন্তু তাতেও পরিস্থিতি সামাল দেওয়া যায়নি।

প্রসঙ্গত, করিশ্মা ও করিনার তুতো ভাই আদর জৈনের সঙ্গে সম্পর্ক ভাঙার পরই বীর পাহাড়িয়ার সঙ্গে প্রেমের কথা প্রকাশ্যে এনেছিলেন তারা সুতারিয়া। সম্প্রতি অভিনেত্রীর বাড়ির ক্রিসমাস পার্টিতেও একসঙ্গে দেখা গিয়েছিল তাঁদের। ফলে আচমকা এই বিচ্ছেদের খবর অনেককেই অবাক করেছে।

বলিউড সূত্রে আরও জানা যাচ্ছে, খুশি কাপুর ও বেদাঙ্গ রায়নার বিচ্ছেদের খবর ছড়ানোর ঘণ্টাখানেকের মধ্যেই বীর-তারার সম্পর্ক ভাঙার গুঞ্জন ছড়িয়ে পড়ে। জোড়া বিচ্ছেদের খবরে আপাতত সরগরম বলিউডের অন্দরমহল।

যদিও এখনও পর্যন্ত তারা সুতারিয়া বা বীর পাহাড়িয়ার কেউই সম্পর্ক ভাঙার বিষয়ে আনুষ্ঠানিকভাবে কোনও মন্তব্য করেননি। তবে ইন্ডাস্ট্রির অন্দরে গুঞ্জন, নীরবেই একে-অপরের থেকে দূরে সরে গিয়েছেন তাঁরা। সব মিলিয়ে, কনসার্টের এক রাত ঘিরেই এবার নতুন করে আলোচনায় বলিউডের এই তারকাজুটি।